Kaptajnen på coasteren Simon B der natten til torsdag lagde til i Aalborg, overnattede i detentionen fremfor i kahytten. Han sluttede nemlig sejladsen fra Sverige af med at sejle ind i kajen i Aalborg. - Han kommer sejlende og skal lægge til, men så sejler han forbi den plads, han har fået anvist og ender med at sejle ind i kajkanten ved Utzon Center, fortæller vagtchef ved Nordjyllands Politi Poul Badsberg. Man tilkaldte derfor politiet og da kaptajnen, der er fra Holland, skulle puste i alkometeret spurtede det helt op på 2,07 promille. - Han blev anholdt og her til formiddag skal han så afhøres, fortæller vagtchefen. - Rederiet skal sørge for at der bliver fragtet en ny kaptajn op til skibet. Før kan det ikke sejle, slutter han.

Referat:
Hollandsk kaptajn sejlede ind i kajen ved Utzon Center.